過九江贈同舍陳伯秀
作者：呂祖謙
朝代：宋

paragraphs: 異時夫子門，論交心獨可。
晨窗並几案，莫檠共燈火。
同升大宗伯，道阻山砐硪。
淡墨濕棲鴉，天開棘闈鎖。
高張三百丈，徧數不及我。
咫尺判飛沈，鵬摶笑鳶墮。
音塵兩疎闊，歲月悉箭笴。
風吹樊口帆，雨繫潯陽柁。
故人尚一尉，旌旗穿紫邏。
相逢話舊游，撥置朱墨夥。
握手忘寒溫，屈指半轗軻。
官居岸平湖，波濤日舂簸。
飽看五老面，此計殊未左。
山房舊聞名，欲往輒不果。
須君發其藏，萬卷書繞坐。